Balana Wandakali Tupa
Gote-to Molo Peke Leane
Gote-to Piape Mosesa Mayae-pia
1
(Sapeta 1 - 4)
Isipi Tane Tupamane, Isatale Yame Tandaka Mayaini-pia
1-5 Josepe bala Isipi kanditi okonena wamba poto atenenga, matili Jekopo bala iwanane tupa towa Isipi peaini-pia. Utupane yakamana wanda andopane tupa pitaka atu peaini-pia. Iwanane peaini utupanena gene utupa, Lupene, Simiyone, Lipai, Juta, Isaka, Sepulane, Benjamene, Dana, Napatali, Gata, Asete, utupane peaini-pia. Okone angi Jekopo bala yame Isatale akali angu, payisa yanasia (70) peaini-pia. 6 Matili Josepe balapi, balana amene tupapi, wandakali okone angi ateaini utupane pitaka omokoyo peaini-pia. 7 Omokoyo penenga, matili Isatale yame utupanena mandiyene yame ateaini tupamane andopane kambua wete mandeaini-pia. Isatale utupane, yame tai kambua wete kanditi Isipi okonena ateaini-pia.
8 Matili ee ana kambua penenga, kiŋi wenene mindimane kanditi Isipi okone ando ateae-pia. Kiŋi okone mane wamba Isipi yuu okonena Josepe-to piape mina ika layawa pua ateane tupa balato anda napeae-pia. 9 Kiŋi okone mane balana wandakali tupa lamawuato, matili Isatale yame wandakali yakama kambua tai wete atoto nanima yanda pinguto sia minulu peyai. 10 Yanda pene mindi tupamane nanima yanda pingeindo, Isatale yame utupa mane yame utupane tako puato, nanima peyo sia minoto, yuu oko tepa alu yakama palaka polopeyai. Isatale yame utupa yakama kambua gulo ata napeakale, nanimato asini mindi ayia puato jia lamakale leae-pia.
11 Isipi tane akali kawane tupa mane, Isatale yame tupamane piape pulai tupa bosa-lo ando ateakale loto akali mindi tupa ate leaini-pia. Akali utupane mane Isatale yame tupa piape andane tandaka pene peakale leaini-pia. Wuane peai-kola Isatale yame utupane mane kiŋi okonena tomo mindi taka tupa mandu amunguli pua yata yakale loto, tano andane Pitomo Lamesese-la pimayaini-pia. 12 Isipi yame mane Isatale yame tupa mino koyaini tekeko, yakama yame andane kambua tumbi-lo wete ateaini-pia. Kambua wete gulea-kola, Isipi tane tupamane Isatale yame tupa ando yuku wete yaini-pia. 13-14 Yuku wato, Isipi tane tupamane Isatale yame tupa ondo naene piape tai-lo peakale leai-kola, Isatale yame tupamane bitiki waa piki, ee anda tupa pimaiki peakale leai-kola, utupane kuilo ata-napene tandaka koo noo ateaini-pia.
15 Kiŋi okone mane Isatale wanda yamena andopane mandeakale-lo moyo pitiyapele, Iputu wanda Siputa, Pua-la epeakale loto wua lamayae-pia. 16 Liyambato Iputu wanda mindi mane andopane mandeakale loto moyolapi-kola wanda mindimane iwana mindi mandeando liyambato andopane iwana okone peyo ome lalapape. Wana mandeando, peteakale kondalapape leae-pia. 17 Wuane leane tekeko, wanda okone lapo mane Gote yuku wato, kiŋi-to iwana tupa peyo ome lalapape leane pua napene konda yapele-pia. 18 Kondeaepi-kola, kiŋi okomane wanda okone lapo epeakale loto, anupiakale liyambato andopane iwana tupa ateakale ando kondala pipe-lo pii tai mane loto tipa peae-pia. 19 Tipa pea-kola, wanda okone lapomane kiŋi okone lamawuato, Iputu wanda tupa Isipi wanda yale jia, Iputu wanda utupane tai yuku pene. Wanda utupane mane andopane baini mandiki piyaini. Andopane yakama tane ini mandiki penenga nalipa matili puku piyapale leapele-pia. 20-21 Wanda okone lapomane Gote yuku wato wuane piki peapi-kola, Gote-to wanda okone lapo moo kui laya wato, liyambato-pi andopane mandeakale lea-kola, Isatale wandakali tupa yame kambua puato tai yuku pene mindi tupa ateaini-pia. 22 Matili kiŋi okone mane Isipi tane wandakali tupa lamawuato, Iputu yamena andopane iwana mandulaini tupa pitaka moto ipa Naile-na awua aindaka lalapape. Andopane wana tupa peteakale ando kondala-pape leae-pia.